kanepi valla üldplaneering

lähteandmestiku analüüs

|  |  |
| --- | --- |
| Kanepi vald | OÜ Hendrikson & Ko |
| Turu põik 1  63101 Kanepi alevik  Põlvamaa  www.kanepi.ee | Raekoja plats 8, Tartu  Lennuki 22, Tallinn  www.hendrikson.ee  Hendrikson_logo.jpg |
|  |  |
|  |  |
|  | töö nr 2340/15 |

Tartu 2015

**SISUKORD**

[1. Üldplaneeringu alused 3](#_Toc434259927)

[1.1. Ülevaade Eesti, Põlva maakonna ja Kanepi valla kehtivatest arengudokumentidest 3](#_Toc434259928)

[1.1.1. Üleriigiline planeering „Eesti 2030+“ 3](#_Toc434259929)

[1.1.2. Põlva maakonna arengukava 2015-2020 5](#_Toc434259930)

[1.1.3. Põlva maakonnaplaneering 6](#_Toc434259931)

[1.1.4. Põlva maakonna teemaplaneering „Asustust ja maakasutust suunavad keskkonnatingimused“ 7](#_Toc434259932)

[1.1.5. Kanepi valla üldplaneering 7](#_Toc434259933)

[1.1.6. Kanepi valla arengukava 2007-2018 7](#_Toc434259934)

[1.1.7. Kanepi valla miljööväärtuslike alade teemaplaneering 8](#_Toc434259935)

[2. Planeeritava ala ülevaade 9](#_Toc434259936)

[2.1. Funktsionaalsed seosed 9](#_Toc434259937)

[2.2. Sotsiaalne ja majanduslik keskkond 9](#_Toc434259938)

[2.2.1. Elanikkond 9](#_Toc434259939)

[2.2.2. Sotsiaalne infrastruktuur 12](#_Toc434259940)

[2.3. Ajaloolis-kultuuriline keskkond 13](#_Toc434259941)

[2.3.1. Rahvakultuur, üritused, sport 13](#_Toc434259942)

[2.3.2. Muinsuskaitse, ajaloolis-kultuuriliselt väärtuslikud objektid ja alad 14](#_Toc434259943)

[2.4. Ehitatud keskkond ja üldine maakasutus 19](#_Toc434259944)

[2.4.1. Maakasutus ja ehitustegevus 19](#_Toc434259945)

[2.4.2. Teed, transport 20](#_Toc434259946)

[2.4.3. Tehniline infrastruktuur 21](#_Toc434259947)

[2.4.4. Eriotstarbeline teenindus 24](#_Toc434259948)

[2.5. Looduskeskkond 24](#_Toc434259949)

[2.5.1. Geoloogia, looduslikud tingimused 24](#_Toc434259950)

[2.5.2. Veekogud 26](#_Toc434259951)

[2.5.3. Taimkate 28](#_Toc434259952)

[2.5.4. Roheline võrgustik 28](#_Toc434259953)

[2.5.5. Kaitstavad loodusobjektid 29](#_Toc434259954)

[2.6. Riigikaitse 29](#_Toc434259955)

# Üldplaneeringu alused

## Ülevaade Eesti, Põlva maakonna ja Kanepi valla kehtivatest arengudokumentidest

### Üleriigiline planeering „Eesti 2030+“

Planeeringu peamiseks eesmärgiks on tagada elamisvõimalused Eesti igas asustatud paigas. Üleriigiline planeering kujutab Eestit kui sidusa ruumistruktuuri, mitmekesise elukeskkonna ja välismaailmaga hästi ühendatud riigina, milles hajalinnastunud ruum seob tervikuks kompaktsed linnad, eeslinnad ja traditsioonilised külad, väärtustades kõiki neid elamisviise võrdselt ühepalju. Hajalinnastunud ruumi eelisteks on looduslähedane keskkond ja hästi sidustatud asulate võrgustik, mis tagavad inimsõbralikkuse ja majandusliku konkurentsivõime.

**Asustus**


Üleriigilise planeeringu põhisuunaks on asustussüsteemi tasakaalustamine maakonnakeskuste võrgu kaudu. Eestis tervikuna on seatud eesmärgiks, et iga maakonnakeskus ja ka väiksemad linnad leiaksid oma spetsialiseerumisala, millega rahvusvaheliselt konkureerida. Vältimatute rahvastikumuutuste tõttu kahanevad paljud maa-asulad ja väikelinnad ka lähitulevikus ning asustuse püsimajäämist nendes soodustatakse parema sidustamise kaudu maakonnakeskuste jt suuremate linnadega toimepiirkonna sees. Riik toetab ääremaade asustuse püsimist kiire andmesideühenduse, erinevate e-teenuste tagamise ja kaugtöö tegemise võimalusega. Peamiseks ääremaadel asustuse püsimajäämise tingimuseks on avalike ja erateenuste (nt ühistransport, elektrivõrk, joogivesi, kiire andmesidevõrk, aastaringi sõidukõlbulik avalik teedevõrk) tagamine, aga ka lähikonnas esmatähtsate teenuste tarbimise võimalus.



*Joonis 1. Keskused, linnapiirkonnad ja keskuste tagamaad*

Kanepi vallal on tänu valda läbiva põhimaantee, loodusliku elukeskkonna ning Tartu ja Põlva linna toimepiirkonnas asetsemisele (joonis 1) head eeldused arenguks ning koostööks teiste piirkondade omavalitsustega, tagamaks elanikele teenuseid ja töökohti mõistlikus kauguses.

Üleriigilise planeeringu **transpordistrateegia** lähtub Eesti „aeg-ruumilise kokkusurumise“ (reisiliikluse kiirendamine peamistel ühendussuundadel) kontseptsioonist. Olulisel kohal on kestlike transpordiliikide valik, millega tagada teenuste, haridusasutuste ja töökohtade kättesaadavust, aga ka kiire, piisava sageduse ja mugava ühenduse tagamine välismaailmaga.




*Joonis 2. Transpordivõrgu põhistruktuur Eestis aastal 2030*

Maapiirkondades elu säilitamiseks tuleb bussiliikluse võrk üles ehitada õpilasveo baasil, olles ühenduses teiste piirkondadega ka õppetöö välisel ajal ning olles sidustatud ka muud liiki ühistranspordiga. Samuti on eesmärk siduda erasõidukite kasutamine rohkem ühistranspordiga, nt pargi-ja-sõida süsteemi näol, kuid maapiirkondades jääb erasõidukite suur osatähtsus püsima ka tulevikus.

Kanepi vallas on olulisimateks transpordiliikideks erasõidukid ja bussitransport. Raudteed vallas puuduvad, seega tuleb esmajoones arendada bussitransporti.

**Energeetikavaldkonna** peamised eesmärgid hõlmavad energiatootmisüksuste paigutamist ruumis hajusamalt, samuti tuleb avardada Eesti energiavarustuse võimalusi, luues välisühendusi Läänemere piirkonna energiavõrkudega (nt Soome ja Rootsiga). Keskkonnamõjude vähendamiseks tuleb saavutada taastuvenergia suurem osakaal energiavarustuses ning rakendada senisest enam energiasäästlikke meetmeid.

Kanepi valla kontekstis on võimalik panustada valla hoonete energiatõhususe arendamisse ning päikese-, hüdro-, biomassi- ja maasoojusenergia kasutusele võtmisse.



*Joonis 3. Eesti energiavarustuse ja võrguühenduste arengusuunad*

**Rohevõrgustik** seob olemasolevad kaitstavad alad omavahel, hõlmates metsi, looduslikke rohumaid, poollooduslikke kooslusi, (tehis)märgalasid, jõgesid, rannikuala, parke, ökodukte jne. Seega toetab rohetaristu läbi ökosüsteemide toimimise, säilitamise, puhta vee, õhu jt ökosüsteemiteenuste kaudselt ka majandust ja kogukondi ning annab elutähtsa panuse kliimamuutuse looduslikku leevendamisse ja sellega kohanemisse.

Eestis toimivat rohevõrgustiku struktuuri, sidusust ja osatähtsust võib pidada heaks. Rohelise võrgustiku täpsemat paiknemist käsitleb Põlva maakonna teemaplaneering „Asustust ja maakasutust suunavad keskkonnatingimused“[[1]](#footnote-1).

### Põlva maakonna arengukava 2015-2020

Põlva maakonna arengukava 2015-2020 (2015) strateegiliste eesmärkide keskmes on inimeste heaolu ning sellest tulenevalt keskendutakse inimestele vajalike teenuste, töökohtade, vaba aja veetmise võimaluste ja taristusse panustamisse. Järgnevalt on toodud peamised teemavaldkonnad, millele arengukavas tähelepanu pööratakse.

**Energiatõhususe** valdkonnas moodustavad keskkonnasõbralikud kütused nagu puit ja maagaas Põlva maakonna kütuse bilansis enamuse, kuid TTÜ tehtud uuringu andmetel („Põlva maakonna taastuvad energiaressursid ja nende kasutamise võimalused“, 2006-2007) on võimalik kohalike ressurssidega kogu maakonna energiavajadus 1,25-kordselt katta.

**Ettevõtlusvaldkonnas** nähakse eelisarendatavate valdkondadena eelkõige looduslike ehitusmaterjalide ja energiatõhusa ehituse tööstust, turismi, mahepõllumajandust ja nišitoodangule spetsialiseerunud toiduainetetööstust, tervishoiu- ja sotsiaalhoolekandeteenuseid. Soovitakse luua kõrgepalgalisi töökohti, anda tööjõule võimalusi ümber- ja täiendõppeks ning luua toimivad ettevõtluse koostöövõrgustikud.

**Turismisektori** arendamisel peetakse oluliseks investeerida olemasolevate turismiettevõtete ja asutuste teenuste kvaliteedi parandamisse ja täiustamisse. Samuti on prioriteetne panustada sporditurismi arendamisse, sh laskesport, veeturism, matka-, suusa- ja terviserajad ning kergliiklusteed looduses viibimise ja sportimise ühendamiseks.

### Põlva maakonnaplaneering

Põlvamaa kehtiv maakonnaplaneering on kehtestatud 2002.a, üldplaneeringu koostamise ajal on koostamisel ka uus maakonnaplaneering (eskiisi faasi). Maakonnaplaneering kehtestab maakonna üldised arengusuunad ning maa- ja veealade kasutamistingimused, sh tingimused üldplaneeringute koostamiseks. Maakonnaplaneeringu üheks oluliseks väljundiks on asustuse suunamine.

**Asustusstruktuur ja asustuse suunamine.** Põlva maakonna rahvastik kahaneb, mistõttu elukvaliteedi tagamiseks on oluline tugevdada olemasolevaid keskusi teenuste ja töökohtade pakkujana. Olemasolevate keskuste elujõulisuse säilimine on oluliseks tagatiseks elukvaliteedi tagamisel ka maalises piirkonnas.

Maakonnaplaneering määrab 4-tasemelise keskuste hierarhia, mille järgi valla kohalikuks keskuseks on Kanepi alevik ning lähikeskuseks Põlgaste. Kõrgema järgu teenuste pakkumine toimub Põlva linnas, kuid funktsionaalsed seosed on ka Võru linnaga.

Ettevõtlus ja töökohad. Maakonnaplaneering näeb olemasolevaid keskusi oluliste töökohtade pakkujana, kus on otstarbekas soodustada väikeettevõtluse arengut ja väiksemahulist tootmist. Maapiirkondades lisandub traditsioonilistele põllu- ja metsamajanduse suundadele (eeskätt väiketalupidamisele) senisest tugevamalt loodus- ja kultuuriturism ning puhke- ja loomemajandus. Võimalike uute valdkondadena võiks Põlvamaa majandustegevus täieneda hõbemajanduse ja taastuvenergeetikaga.

Teenused. Maakonnaplaneeringus on määratud keskuste võrgustik ning igale tasemele vastavad teenused, mida on soovitatav antud tasemel minimaalselt pakkuda. Keskuste hierarhia lähtub põhimõttest, et madalama taseme keskustest kõrgemale liikudes lisandub teenuseid. Kanepi roll keskusena on pakkuda kohapealseid sagedasti tarbitavaid teenuseid (nt haridusasutused, sportimisvõimalused, sotsiaalteenused jt[[2]](#footnote-2)). Põlgaste kui lähikeskuse osas maakonnaplaneering pakutavate teenuste nimekirja ei määra, siin sõltub kodulähedaste teenuste pakkumine kogukonna- ja ettevõtlusinitsiatiivist.

**Linnalise asustuse alad.** Kiire rahvaarvu kahanemise tingimustes koonduvad töö- ja elukohad kompaktsetele linnaaladele. Põlva maakonnaplaneeringus on linnalise asustuse alad määratletud Põlva ja Räpina linna ümbruses.

**Maaline piirkond.** Põlva maakonnaplaneeringu mõistes on maaline piirkond kogu maa-ala väljaspool peamisi linnalise asustuse alasid, kus esineb väiksemaid kompaktse iseloomuga asustuse koondumiskohti. Maalise piirkonna ruumilist arengut suunatakse üldplaneeringutega, milles arvestatakse rohelisest võrgustikust, väärtuslikust põllumajandusmaast jmt faktoritest tulenevate piirangutega, rahvastikuprognoosist tuleneva tulevikuperspektiiviga ning eesmärgiga hoida asustuse arendamisel juba väljakujunenud struktuure (nt külatüüpe).

### Põlva maakonna teemaplaneering „Asustust ja maakasutust suunavad keskkonnatingimused“

Teemaplaneering „Asustust ja maakasutust suunavad keskkonnatingimused“ (kehtestatud 2005.a) on koostatud kehtestatud maakonnaplaneeringu täpsustamiseks ning loob eeldused keskkonnakaitseliselt põhjendatuma ruumistruktuuri kujunemiseks ja säästvaks arenguks. Teemaplaneering sätestab ühtsed põhimõtted, mille alusel suunata maa-alade kasutamist ja kaitset jätkusuutlikul viisil. Maakonna teemaplaneering on aluseks üldplaneeringute (osaüld- ja teemaplaneeringute), detailplaneeringute, maastikuhoolduskavade, metsamajanduskavade, maakorralduskavade, valgalade veemajanduskavade jt dokumentide koostamisele.

Teemaplaneering käsitleb kahte laiemat teemavaldkonda: **roheline võrgustik** ja **väärtuslikud maastikud**. Planeering määrab maakasutust suunavad keskkonnatingimused väärtuslike maastike säilimiseks ning rohelise võrgustiku toimimiseks, kõrge loodusväärtusega maa-alade säästvamaks kasutamiseks, kõrge rekreatiivse väärtuse ja suurema inimkoormusega puhke- ja haljasmaa ning mullaviljakuselt väärtusliku põllumaa säilimiseks.

Kuna teemaplaneering on kehtestatud 2005.a, mil reguleerimine oli arengusurve perioodile kohaselt range, siis nüüdseks on olud muutunud ning koostatava maakonnaplaneeringu käigus kaasajastatakse väärtuslike maastike ja rohelise võrgustiku piire ning kasutamistingimusi. Väärtuslike maastike ja rohelise võrgustiku osas jäävad siiski kehtima varem (ühtsetel metodoloogilistel alustel) määratletud alad (vt ptk 2.3.2).

Rohelise võrgustiku kasutustingimused täpsustuvad maakonnaplaneeringu protsessi käigus.

### Kanepi valla üldplaneering

Kanepi valla üldplaneeringuga (kehtestatud 2009.a) on määratud valla ruumilise arengu põhisuunad ning maa- ja veealade üldised kasutamistingimused. Üldplaneeringu koostamine toimus majandusliku kasvuperioodi jooksul, mistõttu ühelt poolt on maa-alade kasutamise tingimused seatud küllaltki ranged (vältimaks juhuslikku arendamist ning avalike huvide kahjustamist), teisalt on planeeringuga reserveeritud valla keskuste juurde suuremaid väljaarendatavaid alasid kui tänaseks päevaks on realiseerunud.

Üldplaneeringu järgselt on põhilisteks arendatavateks keskusteks vallas Kanepi ja Põlgaste, kuhu koonduvad väikeelamumaad, tootmisalad jt funktsioonidega alad ning erinevad tehnilised taristud. Valla hajaasustuses väärtustatakse tekkinud kultuurmaastikku ja asustusstruktuuri, vältides avalikust kasutamishuvist ja maastike ilme säilitamise vajadusest lähtuvalt järvekallaste täisehitamist (Kooraste, Jõksi, Piigandi jt järvede ümber). Avalikust huvist lähtuvalt on planeering määranud ka ujumiskohad (avalike ligipääsudega) ja puhkekohad ning -alad. Kultuurmaastiku ja miljööväärtuslike alade säilimiseks on planeeringus käsitletud väärtuslikke maastikke ning miljööväärtuslikke alasid.

### Kanepi valla arengukava 2007-2018

* Kanepi vald on puhta elukeskkonna, sihipärase maakasutuse ja kaasaegsete infrastruktuuridega tugev haldusüksus. Valla teedevõrk on korrastatud, kogu valla territooriumil on võimalus interneti püsiühenduse saamiseks.
* Kanepi vallas on arenenud väike- ja keskmise suurusega ettevõtlus ja turismimajandus, mis tagab elanikele töökohad ja konkurentsivõimelised töötasud.
* Kanepi valla koolides on õpilastel võimalus omandada konkurentsivõimeline põhiharidus, täiskasvanute koolituskursused pakuvad piisavalt võimalusi täiend- ja ümberõppeks.
* Aktiivse kultuurielu ja arvukate huviringidega Kanepi ja Põlgaste kultuurimajade ning külakeskuste ümber on koondunud tugevad külakogukonnad.
* Kanepi vallas toimib kaasajastatud sotsiaalhoolekandesüsteem ning elanikele on tagatud kvaliteetne elukondlik teenindamine.
* Kogukonnad on aktiivselt kaasatud Kanepi valla elu arendamisse, kvalifitseeritud haldusaparaat tagab valla ratsionaalse juhtimise ja arengu**.** Kanepi vallas on hästitoimiv sisekommunikatsioon.
* Kanepi vallal kui haldusüksusel on tihedad ja toimivad koostöösidemed naaberomavalitsuste, erinevate partnerite ja avalikkusega.
* Kanepi vallas on mainekas, turvaline ja hea elada.

### Kanepi valla miljööväärtuslike alade teemaplaneering

Kanepi valla miljööväärtuslike alade teemaplaneering käsitleb miljööväärtusliku hoonestusalana Kanepi alevikku.

Kanepi alevikku on võimalik tsoneerida kahest peamisest ehitusperioodist, mis jagunevad:

* valdavalt 19. sajandi lõpul ja 20. sajandi algul hoonestatud piirkond: kiriku ümbrusesse jääv asulakeskuse hoonestus ja väärtuslik puithoonestusega ala, mis kulgeb põhiliselt asulat läbiva peatänava ääres ning aleviku lõunapoolses osas – Weizenbergi tänava lõuna- ja põhjapoolne külg, Lille tänav kuni ristumiseni Paju tänavaga, Tehnika tänav, Apteegi tänav ning Jüri tänav;
* peamiselt 1950.-1960. aastatel hoonestatud ala: aedlinnalikku miljööd ja pärast 1950. aastaid rajatud hoonestuse struktuuri ning arhitektuurset suunda iseloomustavad hästi Niidu tänava lõunapoolse osa ühekordsete madalate elamute grupp ning tänavate Nurme ja Nurme põik kõrge viilkatustega elamute grupp.

Teemaplaneeringuga on määratletud maa-ala aleviku territooriumil, mille terviklik miljöö ehk keskkond kuulub säilitamisele oma ajalooliselt väljakujunenud tänavatevõrgu, haljastuse, ühtse ja omanäolise arhitektuuri tõttu. Planeeringuga määratakse miljööala piir ning seatakse ala üldised ehitus- ja kasutustingimused. Miljööväärtusliku hoonestusega vahetult piirnevatel aladel, nn kontaktaladel, tuleb ehitustegevusel tagada sujuv üleminek miljööväärtusega hoonestusalade mahtudele ning ehitusprintsiipidele.

# Planeeritava ala ülevaade

## Funktsionaalsed seosed

Kanepi vald (231,5 km²) asub Põlva maakonna edelaosas, piirnedes läänest Valga ja lõunast Võru maakonnaga. Kanepi naabervaldadeks on Valgjärve, Kõlleste, Põlva ja Laheda vald Põlvamaal, Sõmerpalu ja Urvaste vald Võrumaal ning Otepää vald Valgamaal.

Kanepi valda läbib oluline transpordikoridor Tallinn-Tartu-Võru-Luhamaa põhimaantee, mille kaudu on vallal hea ühendus lähimate olulisemate keskustega: Võru linn asub 22 km ja Tartu 46 km kaugusel. Kanepi vallal on ka teiste piirkonna keskustega hea ühendus: maakonnakeskus Põlva asub 22 km kaugusel, sama kaugel asub ka Otepää linn. Lõuna suunas on Antsla 28 km kaugusel.

Funktsionaalsete seoste aspektist on vald ümbritsevate keskustega hästi seotud ning eelkõige Võru-Tartu liinil soodustab linnade teenuste ja töökohtade kättesaadavust küllaltki tihe bussiliiklus ning heas korras maantee. Põhilisemad teenused, mida valla tasemel ei pakuta, on kättesaadavad ca 25 km raadiuses (nt teenindus, kaubandus, raviteenus jms). Kõrgemat järku teenuseid (kultuuriasutused, haridus, spetsiifilised raviteenused, kaubandus jms) pakub eelkõige Tartu.

## Sotsiaalne ja majanduslik keskkond

### Elanikkond

Kanepi vallas elab 01.01.2015 seisuga 2278 inimest, kellest 1131 on mehed ja 1147 naised. Rahvastiku soolises-vanuselises jaotuses joonistub järgmise püramiidi näitel (vt Joonis 4) välja vanemaealiste suurem osakaal valla elanikkonnas ning vähene sündimus. 60+ vanuserühmades on naiste suur ülekaal, mis näitab Eestis naiste ja meeste keskmise eluea suurt erinevust.

*Joonis 4.* *Kanepi valla rahvastikupüramiid 1. jaanuari 2015 seisuga (Statistikaamet)*

Eesti rahvaarv on näidanud vähenemistrendi alates 1990. aastate algusest. Rahvastiku vähenemine on sel perioodil olnud omane maavaldadele ning perifeersetele piirkondadele, v.a Tallinna jt suuremate linnade lähivallad, mis on suutnud oma rahvaarvu sisserände tõttu säilitada või suurendada. Kanepi valla rahvastik kahaneb sarnaselt teiste Eesti maavaldadega. Perioodil 2000-2015 on valla rahvaarv kahanenud 442 inimese võrra ehk 16,3%.

*Joonis 5. Kanepi valla rahvaarv aastatel 2001-2015 (Statistikaamet)*

Järgnevast vanuselise jaotumise tabelist selgub, et Kanepi vallas on tööealiste protsent madalam kui Eestis keskmiselt. Alla 14-aastased ja üle 65-aastased moodustavad valla elanikkonnast 37,7%, mis tähendab, et ülalpeetavate määr töötaja kohta on vallas suurem kui Eestis keskmiselt (34,8%).

***Tabel 1.*** *Vanuseline jaotumine 1.jaanuari 2015 seisuga (Statistikaamet)*

|  |  |  |  |
| --- | --- | --- | --- |
| **Vanus** | **Eestis keskmiselt (%)** | **Põlva maakond (%)** | **Kanepi vald (%)** |
| 0-14 | 16,0 | 14,1 | 12,9 |
| 15-64 | 65,3 | 63,9 | 62,2 |
| 65+ | 18,8 | 21,9 | 24,8 |

Statistikaameti prognoosi põhjal[[3]](#footnote-3) kuulub Kanepi vald ääremaastumise riskiga omavalitsute hulka, kus tunduvalt väiksearvulisem on 25-39-aastaste hulk, kuid sellest vanusrühmast nooremaid on reeglina enam. Elanikud vanuses 15-29 aktiivsemalt välja ning kuigi pereealised ja vanemad inimesed tulevad osaliselt tagasi, on rändesaldo negatiivne. Selle tulemusel on 2022. aastaks kasvanud vanemaealiste osatähtsus. Rahvastiku keskmine vanus tõuseb 46-lt 51-ni. Laste ja noorte osatähtsus on väga väike ja vanadussõltuvusmäär on 46%. Edaspidi vananemine jätkub veelgi kiiremas tempos.

**Tööhõive ja ettevõtlus**

Põlva maakonnas oli 2014.a tööealise elanikkonna (15-64 aastased) tööhõive määr 57,2%. Statistikaameti 2013.a andmetel oli registreeritud töötus 5,2%.

Kanepi vallas on registreeritud 55 ettevõtet. Lisaks järgnevas tabelis toodud ettevõtete tegutsemisvaldkondadele on üksikute ettevõtete tegevusaladeks veel ka graafiline disain, videotöötlus, trükiteenus, sanitaartehnilised tööd, autokaubavedu jm. Valla üheks suurimaks tööandjaks on Põlgastes asuv Arke Lihatööstus AS. Valla allasutused pakuvad tööd 105-le elanikule.

***Tabel 2.*** *Kanepi valla ettevõtted*

|  |  |
| --- | --- |
| **Valdkond** | **Ettevõtete arv** |
| Mesindus | 1 |
| Lilled, istikud | 1 |
| Kütuse jaemüük | 1 |
| Tootmine | 2 |
| Juuksur | 2 |
| Puidu töötlemine, metsandus | 7 |
| Toidu- ja tööstuskaupade jaemüük | 7 |
| Toitlustamine | 9 |
| Loomakasvatus ja põllumajandus | 11 |
| Muu valdkond | 14 |

*(Andmed: Kanepi valla koduleht)*

**Turism**

Kanepi valla vaatamisväärsuste seas on kultuuri- ja hariduslooliselt oluline Kanepi alevik, Erastvere mõisapark, Postitee, Tilleoru maastikukaitseala ning Maanteemuuseum Varbusel, samuti RMK Erastvere kontor metsamuuseumiga ja Kooraste huvimets. Puhkevõimalusi pakuvad mitmed järved ning Kooraste metsad.[[4]](#footnote-4)

Turismiettevõtetest tegutsevad vallas Savi talu Hurmi külas, Oru talu Varbuse külas, Mesipuu talu Jõgehara külas, Elmari talu Kanepi alevikus, Maanteemuuseumi öömaja Varbuse külas ja Kevvai külalistemaja Hino külas, kes pakuvad majutus- ja toitlustusteenust, samuti aktiivse puhkuse võimalusi (ratsutamine, paadisõit jms). Toitlustusteenust pakuvad ka Varbuse Teemaja, Varbuse Muusikamõis, Puhkemaja Wana Wallamaja(Põlgastes), Alle-Saija teatritalu(Kaagna)ja Erastveres pubi Temp ja Taar[[5]](#footnote-5).

Vallas asuvad mitmed Riigimetsa Majandamise Keskuse (RMK) lõkke- ja telkimisplatsid ning Kiidjärve-Kooraste puhkeala.[[6]](#footnote-6)

Ujumiskohad asuvad vallas Kooraste Suurjärve põhjakaldal, Kooraste Kõverjärve, Erastvere järve, Vähkjärve ja Jõksi järve ääres.[[7]](#footnote-7)

### Sotsiaalne infrastruktuur

**Haridus**

Vallas asuvad Kanepi alevikus Kanepi Gümnaasium ja lasteaed ning Põlgastes lasteaed ja lastehoid. 2009. aastal suletud Põlgaste kooli hoones tegutsevad täna lasteaed, raamatukogu, rahvamaja, Maaeluselts, Päri Selts ning hoone juurdeehituses Põlgaste Pansionaat[[8]](#footnote-8).

2015/16.a õppeaastal käib vallas koolis 177 ja lasteaias 79 last. Tuginedes Tartu Ülikooli RAKE uuringule[[9]](#footnote-9) (vt Tabel 3) kahaneb 2030. aastaks põhikooli õpilaste arv Kanepi piirkonnas 139 õpilasele (kooli teenuspiirkonnaks loetakse 15 km/30 min sõidukaugust ning paikkondadest kuuluvad siia Kanepi, Kooraste ja Põlgaste).

***Tabel 3.*** *Elanikkonna ja õpilaste prognoos keskuste järgi*

|  |  |  |  |  |  |  |  |
| --- | --- | --- | --- | --- | --- | --- | --- |
| **Keskuse paikkond** | **Elanike arv hea kättesaadavusega teenuspiirkonnas** | | **Teenuskeskuse potentsiaalse kliendibaasi arvestuslik suurus** | | **Potentsiaalsete põhikooli-õpilaste arvu hinnang** | | **Teenuspiirkonda haaratud paikkondade arv** |
|  | **2011** | **2030 hinnang** | **2011** | **2030 hinnang** | **2011** | **2030 hinnang** |  |
| Põlva linn | 12942 | 10867 | 12636 | 10610 | 1253 | 1025 | 18 |
| Räpina linn | 6599 | 5541 | 6599 | 5541 | 580 | 475 | 9 |
| Kanepi | 2277 | 1912 | 1971 | 1655 | 170 | 139 | 3 |
| *Prognoositav muutus Põlvamaa rahvastikus (2030)* | *84%* | | *84%* | | *82%* | |  |

**Arstiabi ja sotsiaalhoolekanne**

Esmatasandi arstiabi on kättesaadav Kanepi perearstipraksise kaudu ja soovijail on võimalus kasutada perearsti teenuseid Põlvas, Tartus, Lahedal, Võrus. Erialaarsti, kiirabi-, taastusravi- ja pikaraviteenuste kasutamise võimalus on Põlvas, Võrus ja Tartus. Apteek asub Kanepi alevikus.

Vallas töötab sotsiaalnõunik. Kanepi alevikus asub Kanepi päevakeskus, Põlgastes pansionaat ning Erastveres hooldekodu.

## Ajaloolis-kultuuriline keskkond

### Rahvakultuur, üritused, sport

Valla kultuuriasutusteks on Kanepi Seltsimaja, Kanepi Avatud Noortekeskus, Põlgaste raamatukogu-külakeskus ja Erastvere raamatukogu-külakeskus. Raamatukogu asub eraldi ka Kanepis.

Piirkonna tuntuim muuseum - Eesti Maanteemuuseum – asub Varbusel, Erastveres tegutseb metskonna metsamuuseum ja Kanepi koolimuuseum.

Valla olulisemateks kultuurisündmusteks on:

* Maakondlik Vabariigi aastapäeva tähistamine Vabadussõja ausamba juures Kanepis 24. veebruaril
* Rahvusvaheline seeniortantsupäev suvel Kanepi seltsimaja juures
* Valla eakate suvepäev Põlgaste laululava juures
* Laste kevadine lauluvõistlus Kanepi seltsimajas
* Kooliõpilaste kevadine kontsert Kanepi kirikus
* Iga-aastane jaanipäev, vastlapäev ja perepäev
* Kirikukontserdid suvel
* Maanteemuuseumi ja Varbuse muusikamõisa traditsioonilised üritused
* Alle-Saija teatritalu suviste etenduste sari

Traditsioonilised spordisündmused:

* Hobikross EHKK Põlgaste krossirajal
* Aerulaua Eesti meistrivõistluste (SUP) Jõksi etapp
* Kihelkonnapõhine kepikõnnisari
* Streetball – tänavakorvpalli võistlus
* Kooraste rahvatriatlon
* Trampoliinitreeningud
* Orienteerumisteisipäevakud

Kanepi vallas tegutsevad järgmised seltsid, klubid ja mittetulundusühingud: Hinokad, Hurmi Maaparandusühistu, Kanepi Kodupere MTÜ, Põlgaste Maaelu Selts, Kanepi Kommunikatsioonikeskus MTÜ, Kanepi Valla Selts MTÜ, Mahekultuuri Selts, MTÜ Ident, MTÜ Kodukant Jõksi, Spordiklubi Kanepi, Varbuse Mõisameeste Selts, Kooraste Küla Selts MTÜ, MTÜ Kanepi Laulu Selts ja Kodukass MTÜ.

Külade arengukavadest on 2014 koostatud Jõksi, Hurmi, Varbuse, Soodoma, Peetrimõisa, Närapää ja Koigera külade arengukavad. Aastatel 2003-2004 on koostatud Kooraste, Põlgaste, Kaagvere ja Karste külade arengukavad. Arengukavad puuduvad Hino, Rebaste, Jõgehara, Heisri, Piigandi, Kaagna, Heisri, Lauri ja Sõreste küladel.

Soodoma, Peetrimõisa, Närapää ja Koigera külakogukonna arengukava 2014-2024 põhjal on olulisema ruumilise arengu vajadusteks: teede viimine mustkatte alla, tuletõrje veemahuti paigaldamine, Soodoma küla ühisveevärgi ja -kanalisatsiooni rekonstrueerimine, spordi- ja laste mänguplatsi rajamine.

### Muinsuskaitse, ajaloolis-kultuuriliselt väärtuslikud objektid ja alad

Kanepi vallas asuvad erinevad kaitse all olevad ning väärtustamist vajavad kultuuriväärtuslikud objektid ja alad.

Riikliku kaitse all on Kanepi vallas kokku 84 **kultuurimälestist**, neist 28 vallasmälestist ja 56 kinnismälestist. Kõik vallasmälestised on kunstimälestised ning asuvad EELK Kanepi kirikus. Kinnismälestistest on 5 ajaloo-, 23 arheoloogia-, 2 kunsti- ja 26 ehitismälestised, nende seas kivikalmed, talud, kalmistud, hiietammed, ohverdamiskohad, vesiveskid, postijaam, mõis jm.

**20. sajandi arhitektuuripärandi** objektideks on tsaari-, vabariigi- ja nõukogudeaegsed ehitised: elamud, kultuuri- ja kolhoosikeskused, vallamajad, raudteejaamad jne. Kanepi vallas on Muinsuskaitseameti andmebaasi kantud 5 objekti[[10]](#footnote-10) – Kanepi alevikus asuv kolhoosikeskus ja seltsimaja, Põlgaste algkool ja vallamaja ning Kooraste vallamaja.

**Pärandkultuuriobjektideks** on eelmiste põlvkondade elamisviisist jäänud nähtavad kultuuriväärtuslikud objektid maastikus (nt saviahjud, lautsipuud, talud, koolimajad, tsässonad jms)[[11]](#footnote-11). Kanepi vallas on 4 pärandkultuuriobjekti: Karste linavabrik, Kastomäe karjamõis, Kiusukraav ja Koigera koolimaja. Ehitistest on ainsana täielikuna säilinud Koigera koolimaja. Karste linavabrikust on tänasel päeval alles vaid vundament ning Kastomäe karjamõisa ei ole võimalik maastikult enam eristada – selle asemel on põld.[[12]](#footnote-12) Põlva maakonnaplaneeringu eskiisi järgi tuleb kaaluda 20. sajandi arhitektuuripärandi ja pärandkultuuriobjektide väärtustamist ning vajadusel kaitse- ja kasutustingimuste seadmist üldplaneeringu raames.

**Ristipuud**. Kanepi vallas asuvad ristipuud või ristimetsatukad. Ristipuude all mõistetakse teeäärset suuremat puud või üksikut puud ristimetsas, mille tüvesse lõikavad matuselised teel kalmistule ristimärgi. Ristipuude väärtus seisneb meie pärandkultuuris, ulatudes eelkristlikku hingestatud looduseusu perioodi ning on sulandunud nii kohalikku luterlikku kui ka ilmalikku matusekombestikku. Tavaõiguse kohaselt ristipuid ei langetata, üldplaneering teeb ettepaneku ristipuude kohaliku kaitse alla võtmiseks.

Eestimaa Rohelise Liikumise poolt läbi viidud ristipuude kaardistamise andmetel on planeeringualal suuremad ristimetsad:

* Erastvere ristimetsatukk;
* Lajavangu-Koigera ristimetsatukk;
* Jõksi ristimetsatukk;
* Koigeras, Antsla-Kanepi maantee (T-25183) hargnemiskohast kaks ristipuud;
* Lajavangu ja Kanepi vahelisel alal Antsla-Kanepi maantee (T-25183) ääres kaks üksikut ristipuud;
* Erastveres, Kanepi-Leevaku maantee (T-62) ääres üksik ristipuu;
* Saverna-Jõksi maantee (T-18168) ääres üksik ristipuu;
* Kanepi-Ihamaru maantee (T-18167) ääres ristipuud kolmes kohas.

Kultuuriväärtuslikud hooned, mida toob välja kehtiv üldplaneering (vallas ei ole kaitse alla võetud), on ka näiteks 1750. aastal ehitatud Sarako kõrtsihoone, hästi on säilinud Kanepis Võhandu jõe ääres Vana-Piigandi valla magasiait ja valla/vallakohtu hoone, vana apteegimaja ja postkontori hoone. Kaitse alla pole võetud ka Piigandi järve edelaosas asuvat muistset kantsimäge – Vallimäge. Huvipakkuvaks kohaks on ka Ahijärve soos asuv Kullisaar, mida on sõdade, sh II maailmasõja ajal, kasutatud varjupaigana.

Eesti Mõisaportaali andmetel (www.mois.ee) on vallas asuvateks **mõisateks** Erastvere, Heisri, Hurmi, Karste (kõrvalmõis Jõksis), Kooraste (kõrvalmõis Kaagveres), Peetrimõisa (Sõmerpalu mõisa kõrvalmõis), Piigandi, Sõreste ja Varbuse mõis, mis kõik on rüütlimõisad. Ajalooliselt olulisteks objektideks olid ka **vesiveskid**, mis paiknesid Pühajõel (Võhandul) ja Ahja jõel ning millest enamasti on säilinud vaid veskikoht. Piirkonnas asusid jahu-, sae- ja villaveskid, mitme veski juures toimus laastulöömine ja linapuhastamine.

Vallas asuvad väärtuslikud maastikud on määratletud maakonna teemaplaneeringuga „Asustust ja maakasutust suunavad keskkonnatingimused“, kus eristatakse väärtuslikud maastikud kolmel erineval tasandil.

**I tähtsusklassi maastikud:**

* **Vana Tartu-Võru maantee ehk Postitee** kulgeb läbi valla idaosa Sõreste ja Varbuse küla. Postitee kulgeb läbi lainja hajaasustatud kultuurmaastiku, postiteed palistavad hekid, mida ilmestavad vanad sillad ja truubid ning piketi- ja piirdepostid, mis koos piimapukkide, bussiootepaviljonide ja teetähistega loob omapärase teemaastiku. Postitee ääres asub ka Varbuse postijaam ja mõisaansambel ja Tilleoru veski ja maastikukaitseala. Postitee väärtuslikule maastikule on koostatud „Postitee maastikuhoolduskava”, mille soovitustega tuleb piirkonna arendamisel arvestada, Tilleoru maastikukaitsealal määrab kasutamistingimused kaitse-eeskiri (hetkel uuendamata). Teemaplaneeringu kohaselt tuleb:
  + Vesiveskite taastamisel detailplaneeringu alusel tagada veskihoonete ajaloolise ilme taastamine ja avalikkuse juurdepääs veski veeäärsetele territooriumitele;
  + Vältida ebasobivaid uusehitisi põllumajanduslikel avamaastikel, võimalusel lammutada mittevajalikud endised kolhoosiaegsed tootmishooned;
  + Vana-Võru maantee rekonstrueerimisel vältida tee õgvendamist, luua lisaks olemasolevatele piknikuplatse ja parkimiskohti, taastada ja heakorrastada erinevatest ajastutest pärinevad ja eri stiilis bussiootepaviljonid;
  + Võimalusel taastada piimapukid;
  + Hoida korras Postiteed palistavad erinevad alleed ja puudegrupid;
  + Puhke, ja ujumiskohtade avaliku kasutamise tagamine ja kindlustamine;
  + Ujumiskohti arendada detailplaneeringu kaudu;
  + Üldplaneeringuga tagada avalikkuse juurdepääs väärtusliku maastiku objektidele ning Ahja jõe kallasrajale ning puisniitude hooldamine;
  + Ehituskeeluvööndi ja kalda ulatuse täpsustamine ja soovitavalt maksimaalse ulatuse määramine omavalitsuse planeeringuga;
  + Mitte rajada uusi (tihe)hoonestusalasid Postitee vahetusse lähedusse ja Ahja jõe kalda-aladele.

**II tähtsusklassi maastikud:**

* **Kanepi-Erastvere** väärtuslikku maastikku kuuluvad Kanepi alevik ja Erastvere küla, samuti Jõksi ja pisut Hino külast. Maastikuobjektideks on Erastvere mõis ja park ning alleed, Jõksi ja Erastvere järv ning nende ümbrus, Kanepi alevik (kirik, kalmistu). Teemaplaneeringu kohaselt tuleb:
  + Maastikuhooldusvõtete/töödega korras hoida Erastvere mõisa park ja alleed;
  + Jõksi ja Erastvere järve puhke- ja ujumiskohtade avaliku kasutamise tagamine ja kindlustamine. Avada kallasrajad. Vältida veekogude ehituskeeluvööndi ja kalda ulatuse vähendamist ning uute hoonestatud asustusalade loomist järvede kaldaaladele;
  + Oluline on säilitada põllumajandusmaastiku avatust ning vältida ebasobivaid uusehitisi avamaastikul;
  + Kõrge boniteediga põllumaad tuleb hoida kasutuses põllumajandusliku maana;
  + Hooldada tuleb mälestiste ümbrust (niitmine, võsaraie);
  + Võimalusel lammutada mittevajalikud endised kolhoosiaegsed tootmishooned;
  + Üldplaneeringuga planeerida vaatekohtade infrastruktuur ja kasutustingimused. Hoida vaated vabana;
  + Valla ehitusmääruses täpsustada ehitustingimused ja arhitektuursed nõuded väärtuslikel maastikel. Ehitamisel tuleb lähtuda küla ehitustraditsioonidest ja hoiduda muutmast küla üldilmet. Soovitav on kasutada traditsioonilisi ehitusmaterjale.
* **Valgjärve** väärtuslik maastik paikneb enamuses Valgjärve vallas, Kanepi valla Kaagvere ja Karste küladesse ulatub väärtusliku maastiku lõunaosa. Maastik on hajaasustusega põllumajandusmaastik.
  + Põllumajandusliku kasutusega maadel see kasutus säilitada;
  + Olemasolevat maakasutusmustrit mitte lihtsustada;
  + Säilitada maastiku kõik pisielemendid. Säilitada metsatukad küngaste lael ja järskudel nõlvadel;
  + Kasutusest väljas olevad kolhoosiaegsed tootmishooned lammutada või varjata perspektiivse kõrghaljastusega;
  + Traditsioonilise hajaasustusega aladel vältida tiheasustuse teket;
  + Tagada kallasraja avatus järvede ja jõgede ääres.
* **Tilleorg-Lauriorg**: väärtuslik maastik ulatub Lauri külast üle Hurmi ja Varbuse küla Põlva valla Kiuma külla, ristudes Postitee väärtusliku maastikuga. Väärtusliku kultuurmaastiku moodustavad Lauri ja Hurmi hajakülad, vesiveskid, Varbuse mõisakompleks ning Ahja jõe ürgorg ning Tilleorg.
  + Maastikukaitseala kasutustingimused on välja töötatud kaitseala kaitsekorralduskavas;
  + Tille, Liismeti ja Roti veskite taastamisel detailplaneeringu alusel tagada veskihoonete ajaloolise ilme taastamine ja avalikkuse juurdepääs veski veeäärsetele territooriumitele;
  + Vältida ebasobivaid uusehitisi põllumajanduslikel avamaastikel;
  + Varbuse mõisapargis jätkata maastikuhooldusvõtete/töödega pargi ja alleede korrashoiuks;
  + Lauri ja Hurmi hajakülade, Puskaru sumbküla ja Kiuma ridaküla traditsioonilise üldilme säilitamiseks kehtestada valla ehitusmäärusega täiendavad ehitus- ja hoonete paiknemisnõuded;
  + Üldplaneeringuga tagada avalikkuse juurdepääs väärtusliku maastiku objektidele ning Ahja jõe kallasrajale ning puisniidu hooldamine;
  + Ehituskeeluvööndi ja kalda ulatuse täpsustamine ja soovitavalt maksimaalse ulatuse määramine omavalitsuse planeeringuga;
  + Uute tihehoonestusalade loomine väärtuslikule maastikule pole soovitatav.

**III tähtsusklassi maastikud:**

* Kooraste-Kanepi väärtusliku maastiku moodustab metsane ja järvederohkete ürgorgudega ala valla kagu- ja lääneosas, kus säilitatakse senist asustusstruktuuri ja maastikulist üldilmet. Kooraste jõgedel ja ojadel asusid mitmed vesiveskid.
  + Järveäärsete puhke- ja ujumiskohtade avaliku kasutamise tagamine ja kindlustamine. Avada kallasrajad;
  + Vältida veekogude ehituskeeluvööndi ja kalda ulatuse vähendamist ning uute tihedalt hoonestatud asustusalade loomist järvede kallastele;
  + Ehitamisel tuleb lähtuda küla ehitustraditsioonidest ja hoiduda muutmast küla üldilmet. Soovitav on kasutada traditsioonilisi ehitusmaterjale;
  + Hooldada tuleb mälestiste ümbrust (niitmine, võsaraie);
  + Võimalusel lammutada mittevajalikud endised kolhoosiaegsed tootmishooned;
  + Üldplaneeringuga planeerida vaatekohtade infrastruktuur ja kasutustingimused. Hoida vaated vabana. Jõksi järve lähedase ja Paabo järve lähedase triangulatsioonimasti avaliku kasutamise tingimuste ja turvaliseks muutmise võimaluste uurimine omavalitsuse poolt;
  + Vältida teede õgvendamist;
  + Jõe-äärsed luhad tuleb hoida avatuna regulaarse niitmise läbi ja kallasrada peab olema avatud. Võimalusel hooldada luhta puisniiduna;
  + Vesiveskite taastamisel detailplaneeringu alusel tagada veskihoonete ajaloolise ilma taastamine. Igameheõiguse tagamine ja liikumiskeelu vältimine populaarsetes seene- ja marjametsades.


Vallas paiknevate **kaunite teelõikudena** toob teemaplaneering välja:

* Valda läbiva vana Võru-Tartu maantee ehk Postitee;
* Kanepi-Ihamaru tee;
* Saverna-Jõksi tee;
* Kooraste Suurjärve äärse teelõigu.

**Ilusa vaatega kohad** asuvad vallas:

* Kooraste Pikkjärve ääres;
* Jõksi järve põhjakaldal;
* Jõksi külas valla piiril.

Koostatava maakonnaplaneeringu eskiis toob välja ka **väärtuslikud põllumajandusmaad** (boniteet 39 punkti ja enam), kus peab jätkuma põllumajanduslik tegevus. Suurem osa väärtuslikest põllumajandusmaadest asub valla idaosas, samuti on väärtuslikke põllumajandusmaid valla loodeosas, paiguti ka Kooraste ümbruses.



*Joonis 6. Kanepi valla väärtuslikud maastikud on märgitud helekollase joonega ja väärtuslikud põllumajandusmaad kollakas-beežide aladena (väljavõte Põlva maakonnaplaneeringu eskiisist) ning rohelise võrgustiku alad roheliste aladena*

## Ehitatud keskkond ja üldine maakasutus

### Maakasutus ja ehitustegevus

Maa-ameti maakatastri statistika andmetel[[13]](#footnote-13) on juuli 2015 seisuga katastrisse kantud 2922 katastriüksust; pindalaliselt on valla 23 146 ha suurusest alast katastrisse kantud 98,1% (22 695 ha).

Omandivormilt kuulub 7 843 ha riigile, 65 ha on antud munitsipaalomandisse.

Registrisse kantud maast moodustab juuni 2015 seisuga:

* Haritav maa 7567,1 ha (33,3%)
* Looduslik rohumaa 1674,9 ha (7,4%)
* Metsamaa 10 999,3 ha (48,5%)
* Õuemaa 183,5 ha (0,8%)
* Muu maa 2265,0 ha (10%)
  + Veealune maa 323,7 ha
  + Ehitiste alune maa 45 ha

**Ehitustegevus**

Perioodil 2006-2015 on aktiivseim ehitustegevus toimunud Kanepi alevikus ja Põlgaste külas. Antud perioodil on väljastatud 281 ehitusluba (sellest Kanepis 51 ja Põlgastes 31) ja 103 kirjalikku nõusolekut või ehitusteatist (asendab kirjalikku nõusolekut alates 01.07.2015).

Detailplaneeringute informatsioon on toodud allpool Tabelis 4. Lisaks on vallas algatatud 8 detailplaneeringut (viimane aastal 2007), mille menetlusinfo on puudulik (st planeeringuid ei ole lõpetatud ega kehtestatud).

Kehtiv Kanepi üldplaneering toob välja erinevad detailplaneeringu koostamise alad ja juhud, tulenevalt nii maareformiseadusest, Põlva maakonnaplaneeringust ja maakonna teemaplaneeringust „Asustust ja maakasutust suunavad keskkonnatingimused“, reoveekogumisalad ning avaliku huviga alad/objektid.

Koostatav Põlva maakonnaplaneering annab suunised detailplaneeringu koostamise kohustusega alade ja juhtude määramiseks üldplaneeringutes. Maakonnaplaneering sätestab, et üldplaneeringu raames on vallal võimalik määratleda ka täiendavad detailplaneeringu kohustusega alad ning juhud.

***Tabel 4.*** *Detailplaneeringud*



### Teed, transport

Riigimaanteedest läbib valda **Tallinn-Tartu-Võru-Luhamaa** põhimaantee (nr 2), tugimaanteedest Kanepi-Leevaku (nr 62) ja Rõngu-Otepää-Kanepi maantee (nr 71). Vallas paiknevaid teid hooldab Põlva Teed AS.

Kanepi vallas jagunevad teed järgmiselt:

* valla teed 47,6 km, millest kõvakattega 2,8 km, kruuskattega 44,0 km ja pinnaseteed 0,8 km;
* erateed, mida vald hooldab,  51,1 km kruuskattega;
* riigiteed 158,3 km.

Valla teede tehniline seisund ja teede tihedus on rahuldav. Vallateede seisukorra eest hoolitseb vallavalitsus. Valla teeregistrisse on kantud 80,2 km teid.

Riigiteid on vallas 32 kogupikkusega 159,4 km. Riigiteede hooldust ja remonti teostab vallas Põlva Teed AS.

Raudtee Kanepi valda ei läbi.

**Bussiliiklus**

Kanepi valda läbiva Tallinn-Luhamaa põhimaanteel ja Otepää-Põlva ristteel paiknev Kanepi alevik on hästi ühendatud nii Tartu kui Võruga, mõlemal suunal väljub päevas üle 10 bussi. Tallinnaga on ühendus päevas 5-6 korda. Liini teenindajad on erinevad bussifirmad (Eesti Buss OÜ, Bussipartner OÜ, Taisto Transport AS jt). Kanepi alevikust otse maakonnalinna Põlvasse suundub päevas 6 GoBus AS teenindavat bussi. Antslaga otseühendus puudub. Otepääga on otseühendus neljal korral nädalas.[[14]](#footnote-14) Eraldiseisvat koolibussi vallas hetkel ei ole.

**Kergliiklusteed** asuvad Maanteeameti kaardirakenduse järgi Kanepi alevikus ja põhimaanteel Kanepi teeotsast Võru suunas.[[15]](#footnote-15) Täiendav kergliiklustee on analüüsi koostamise ajal väljaehitamisel Erastvere teeristini. Kergliiklusteed määrab ka koostatav maakonnaplaneering.

**Matkaradadest** asub vallas Tilleoru maastikukaitsealal 4,2 km pikkune matkarada, mis kulgeb piki Ahja jõe kallast. Erastvere metsanduslik matkarada algab metsandusmuuseumi juurest ja tuleb Sitalisõ soo kaudu ringiga tagasi alguspunkti. Suusarada asub Lajavangu metsas Kanepi ja Võhandu vahel.

### Tehniline infrastruktuur

**Elekter**

2015. a seisuga suuri probleeme valla elektrivarustuses ei ole ning eelneva planeerimisperioodi jooksul on võrguvaldaja jooksvalt probleeme likvideerinud. Vajadus elektrivarustuse parandamiseks võib tekkida uute elu- või tootmishoonete ehitamisel või olemasolevate tootmishoonete laiendamisel.

**Tänavavalgustus**

Tänavavalgustus on rajatud Kanepi alevikus ja Põlgaste külas ja Soodoma küla keskuses.

**Gaas**

Tsentraalne gaasitrass vallas puudub ning antud valdkonnas täiendavad arenguvajadused puuduvad.

**Soojamajandus**

Vallas on koostamisel Kanepi aleviku soojamajanduse arengukava. Kavas on ehitada tsentraalne hakkepuidul katlamaja gümnaasiumi territooriumile, mis hakkaks soojaga varustama kooli, lasteaeda, vallamaja ja korteriühistute soovil ka korrusmaju. Valla soojavarustus on hetkel lahendatud lokaalküttega.

**Telefoniside ja internet**

Kanepi alevikus on teenusepakkujaks Elion ja K-Neti, Põlgastes Elion ning Soodomal K-Neti. Vallas mobiilsideoperaatorite võrgu katvuse probleeme ei esine, probleemiks on aga lairibaühenduse puudumine vallas. 2014. aastal ehitati lairiba valguskaabli magistraaltrass Urvaste-Kooraste suunalt Kaagvere mobiilsidemastini.

ADSL tugijaamad asuvad Kanepis ja Põlgastes, digitelevisiooni tugijaam Valgjärvel.

**Ühisveevärk ja –kanalisatsioon**

Ühisveevärgi ja –kanalisatsiooni arengu ülevaade põhineb kehtival 2014. aastal koostatud Kanepi valla ühisveevärgi ja –kanalisatsiooni (ÜVK) arendamise kaval aastateks 2014-2026[[16]](#footnote-16). Kanepi aleviku ja Põlgaste küla vee- ja kanalisatsioonitorustikud on rekonstrueeritud pärast 2010. aastal koostatud ÜVK arengukava kinnitamist.

**Ühisveevärk**

Kanepi valla **veevarustuseks** kasutatakse valdavalt kvaternaari ja kesk-devoni põhjaveekompleksi, teised kompleksid on liiga suure lasumussügavusega ning vees on liiga kõrge mineraalainete sisaldus. Kvaternaari veekompleks (Q) toitub peamiselt sademeteveest, suurvee ajal ka pinnaveest. Kvaternaari veekompleks hõlmab setteid, mis sisaldavad enamasti surveta vett. Kohaliku survega vett leidub vaid paiguti jõgede orgudes ja kõrgendike nõlvadel piiratud levikuga savikihtide all. Vesi allub kergesti igasugusele reostumisele. Kesk-devoni veekompleks (D2) on kogu Lõuna-Eesti piirkonna tähtsaim veevarustusallikas. Veekompleks paljandub vaid kohati sügavamates jõeorgudes, mujalt katavad teda kvaternaarisetted, mille paksus muutub valdavalt vahemikus 5–80 m. Keemiliselt koostiselt on vesi HCO3 – Ca – Mg või HCO3 – Mg – Ca tüüpi. Probleemiks on Fe kõrge üldsisaldus, kuni 7 mg/l, mineraalainete sisaldus ulatub kuni 0,6 g/l.

Keskkonnaregistri andmetel on Kanepi vallas 55 puurkaevu.

Ühisveevärgiga on vallas varustatud Kanepi alevik, Põlgaste, Soodoma, Magari, Kaagvere, Hurmi ja Erastvere.

*Tabel 5. Kanepi ühisveevärgi objektid*

|  |  |  |  |  |  |  |  |
| --- | --- | --- | --- | --- | --- | --- | --- |
| **Objektid** | | **Kanepi alevik** | **Erastvere** | **Hurmi** | **Põlgaste** | **Soodoma** | **Magari** |
| Puurkaevud | Kasutuses | 2 | 1 | 1 | 1 | 1 | 1 |
| Reservis | 1 |  |  | 1 |  |  |
| Vee kvaliteet |  |  | Liigne Mn | Liigne Mn |  |  |
| Tehniline seisund | Hea | Hea | Hea | Rahuldav | Mitterahuldav | Mitterahuldav |
| Veetrassid | Pikkus (km) | 8 | 0,6 | 4,9 | 6,6  (~3 km kuulub eraomandisse) | 4,6 | 0,97 |
| Ehitusaeg | 1960-70 | 1970 | 1970 | 1960-70 | 1970 | pooled 1970; teine pool viimase nelja aasta jooksul |
| Tehniline seisund | Amorti-seerunud 3,9 km | Amorti-seerunud 0,5 km | Amorti-seerunud 2,4 km |  | Suurem osa amorti-seerunud | 1970. aastatel rajatud torustik on amorti-seerunud |
| Renovee-rimise aeg ja pikkus | 2011, 4 km; 2003-2004 rajati 1 km uut torustikku |  |  | 2012-2013, 3,5 km |  |  |

*(Andmed ühisveevärgi ja –kanalisatsiooni arengukava põhjal)*

**Vee-erikasutusload vallas**

Kanepi vallas on vee-erikasutusload Erastvere Hooldekodul ja OÜ Kanepi Haldus.

**Veevõtukohad**

Kanepi alevikus on ühisveevõrku rajatud üks tuletõrjevee hüdrant, mis praegusel ajal ei tööta korrektselt. Lisaks on veevõtumahuti küla lõunaosas kinnistu Tehnika 23 juures.

Põlgaste külas asuvad tööstusrajoonis küla idaosas kaks veetorni, millest on võimalik võtta tuletõrje kustutusvett. Veevõtukohad katavad ära tuletõrjevee vajaduse tööstuspiirkonnas. Põlgaste küla lõunaosasse Saia teele rajati 2012. aastal nõuetekohane tuletõrje veevõtumahuti, mille maht on 2x35 m3. Mahuti hüdrandist võetud vett saab paakauto viia küla teistesse osadesse.

Erastvere külas on hooldekodu territooriumile järve äärde rajatud nõuetekohane tuletõrje veevõtukoht. Soodoma, Hurmi ja Magari külas puuduvad olemasolevad tuletõrje veevõtukohad.

**Kanalisatsioon**

Hurmi ja Magari külades puudub ühiskanalisatsioonisüsteem. Külades kasutatakse heitvee pinnasesse immutamist ja kogumiskaeve. Kanepi vallas puuduvad võimalused reovee purgimiseks.

*Tabel 6. Kanepi valla ühiskanalisatsiooni objektid*

|  |  |  |  |  |  |
| --- | --- | --- | --- | --- | --- |
| **Objektid** | | **Kanepi alevik** | **Põlgaste** | **Erastvere** | **Soodoma** |
| Kanalisatsioonisüsteem | | Ühtne | Ühtne | Ühtne | Ühtne |
| Puhastusseade | | OXYD-180, biotiik | 2 biotiiki, energiavõsa kasvuala | OXYD-45, 2 biotiiki | Biotiik |
| Puhastusseadme ehitusaasta | | 2005 | 2005 | 2007 | 2010 ja 2013 |
| Tehniline seisund | | Hea | Hea | Amortiseerunud | Hea |
| Suubla | | Võhandu jõgi | Nimetu kraavi kaudu Ahja jõgi | Ahja jõgi | Parisoo pkr |
| Trassid | Pikkus (km) |  | 6,1 |  | 0,5 |
| Ehitusaeg | 1960-70 | 1960-70 | 1970 |  |
| Tehniline seisund | Amortiseerunud 2,4 km | Amortiseerunud 3 km | Amortiseerunud | Amortiseerunud |
| Renoveerimise aeg ja pikkus | 2011, 2,6 km | 2012, 3,1 km |  |  |

*(Andmed: ühisveevärgi ja –kanalisatsiooni arengukava)*

**Jäätmemajandus**

Kanepi valla jäätmejaam asub Põlgaste külas AS Mahta Kütus tankla juures, kus võetakse vastu vanapaberit ja pappi, pakendijäätmeid, mööblit, lehtklaasi, rehve, elektri- ja elektroonikajäätmeid, ehitusjäätmeid ja ohtlikke jäätmeid. Samuti võetakse vastu asbesttsemendist katuseplaate (eterniit). Asbesti sisaldavaid purustatud materjale jäätmejaamas vastu ei võeta, samuti ei võeta vastu ehituskive ja betooni. Jäätmejaama teenindab AS Epler ja Lorenz[[17]](#footnote-17).

### Eriotstarbeline teenindus

Kanepi valda teenindab Põlva politseiprefektuur, valla konstaabel vastutab ka Valgjärve, Kõlleste, Mooste, Ahja ja Vastse-Kuuste valla eest. Vallamajas toimub kodanike vastuvõtt iga kuu esimesel ja kolmandal esmaspäeval[[18]](#footnote-18).

Kanepi valla vabatahtlik päästekeskuse komando asub Põlgaste külas. Selle liikmeid on 13, nende kasutusse kuulub tulekustutusauto. Lähimad riiklikud komandod asuvad Põlva ja Otepää linnas. Vabatahtlikud komandod asuvad Kõlleste vallas Krootusel ja Valgjärve vallas Savernas[[19]](#footnote-19).

## Looduskeskkond

### Geoloogia, looduslikud tingimused[[20]](#footnote-20)

Kanepi vald paikneb **Devoni** avamusalal, mille moodustavad keskdevoni Burtnieki lademe aleuroliidid, liivakivid ja savid, mis kohati paljanduvad ürgorgudes (nt Ahja jõe ürgorus Tilleoru maastikukaitsealal). Devoni ladestul on täita oluline roll Lõuna-Eesti varustamisel põhjaveega, vesi on siin suure lasumussügavuse tõttu enamasti reostamata.

Devoni ladestut katva **pinnakatte paksus väheneb läänest ida suunas:** kuna Kanepi vald asub Otepää kõrgustiku maastikurajoonis kõrgustiku kaguosas, väheneb pinnakatte paksus läänest ida poole liikudes ca 60 meetri paksusest kvaternaarisetete kihist 10-20 meetri paksuse kihini. Keskmiselt on pinnakatte paksus 35 m.

Kagu-Eesti lavamaa, Valga ja Võru-Hargla nõo vahel asuv **Otepää kõrgustik** paikneb aluspõhjalisel kõrgendikul, millele erinevate jääaegade kuhjava tegevusega on moodustunud kuhjekõrgustik, mille kõrgemad künkad ulatuvad kuni 217 meetrit üle merepinna. Kõrgustiku reljeef on keerukas, valdavaks on moreenkünkad ja moreenkattega mõhnade reljeef, samuti fluvio- ja limnomõhnade reljeef, mis kõrgustiku kaguosas on tasasem ja pikkamööda madalduv. Kanepi valla reljeefis on valdavaks madalamad pinnavormid kui kõrgustiku keskosas Otepää ümbruses. Valla lääneosas Kooraste ümbruses on põhiliseks **sandurtasandikud,** kuhu on kujunenud kõrgustiku suurim metsalaam. Valla põhjaosas Karste-Jõksi-Piigandi-Heisri joonel on **mõhnaline kesk- ja väikekünniselis-künklik** (10-25 m ja 2-10 m) või **väikekünklik reljeef** (2-10 m). Kõrgustiku idapiiril Ahja jõe ürgoruga paralleelselt levivad uhutud lainjad **moreentasandikud ja jääjärvede kulutustasandikud**, mis jäävad ka Kooraste sandurtasandikest lõunasse. Oluliseks Kanepi valla reljeefis on ka valda läbivad **ürgorud**: loode-kagu suunaline Truuta ürgorg ühineb Kooraste kohal kirdekagusuunalise Kooraste-Jõksi-Piigandi ürgoruga, seda ürgoruahelat läbib Jõksi kohal põhja-lõunasuunaline Võhandu ürgorg, mis Kanepi alevikust lõuna pool teeb mitmeid lookeid; Erastverest algav Ahja jõgi voolab samuti ürgorus.

Erinevate muldade levimine vallas sõltub muldade lähtekivimist, reljeefist ja veerežiimist; muldade vaheldumine on kiirem rahutuma reljeefiga piirkondades. Muldade poolest kuulub vald kahkjate leetunud ehk **näivleetunud muldade piirkonda,** mis on valdavad valla põhjaosa künklikul maastikul ning idaosas. Näivleetunud mullad on Lõuna-Eestis laialt levinud. Näivleetunud muldade huumusesisaldus ja –varu on küllaltki madal, kuid muldi võib lugeda rahuldavateks põllumuldadeks. Ajutiselt liigniisketes kohtades on need mullad ka gleistunud. Näivleetunud muldadel kasvavad metsad kuuluvad jänesekapsa kasvukohatüüpi. Samas on küllaltki laialdaselt Kooraste-Kanepi ning Võhandu jõe piirkonnas sandurtasandikel levinud **leetunud mullad**. Leetunud mullad on kujunenud liivadel, milles esineb ka karbonaatsemaid kihte. Need mullad on õhukese huumusehorisondi tõttu väheviljakad, kuid on põllumajanduslikult kasutatavad. Leetunud muldade metsa kasvukohatüüpideks on jänesekapsa, gleistunud muldadel ka jänesekapsa-mustika kasvukoht.

Vastavalt pinnakattele ning veerežiimile vahelduvad vallas ka madalsoomullad ja siirdesoomullad liigniiskemates ja savikama pinnakattega nõgudes, mille ümbruses ka gleimullad (alaliselt liigniisked mullad). Kohati leidub rabamuldi: valla põhjaosas Piigandi järvest põhjapool Heisri ümbruses, Sitalisõ soos. Ürgorgudes jõgede lammidel levivad lammimullad ja madalsoomullad.

Vallas suuremateks jõgedeks on ürgorgudes voolavad **Võhandu ja Ahja jõgi** ning suuremad järved ning järveahelad asuvad samuti ürgorgudes (vt veekogude kohta järgmist peatükki). Veevarustuseks kasutatakse valdavalt Devoni ladestu ülem-keskdevoni veeladestiku vett, samuti Kvaternaari ladestu põhjavett. Devoni põhjavesi on reostuse eest reeglina kaitstud, kvaternaari ladestu põhjavesi on reostustundlik.

Valla **metsasus** on suurem Kooraste ümbruses, kus on kujunenud Otepää kõrgustiku suurim metsalaam, mille moodustavad Kikkametsa, Lajavangu ja Kärgula mets. **Soodest** on suurim Sitalisõ soo, soine on Heisri küla piirkond (Ahijärve soo), kohati on soostunud nõgusid, sh järvede ümbruses. Valla idaosas on põllu- ja heinamaade osatähtsus suurem, samuti Karste piirkonnas valla loodeosas.

**Maavaradest** leidub vallas enim ehitusliiva, ühes maardlas leidub ka ehituskruusa. Kaevandamine toimub Kanepi vallas Sõreste maardlas kehtivatel mäeeraldistel. 2015 oktoobri seisuga on menetluses kahe täiendava mäeeraldise taotlus: Sõrestes liiva ja Lajavangus kruusa kaevandamiseks.

*Tabel 7. Kanepi vallas asuvad maardlad*

|  |  |  |  |  |
| --- | --- | --- | --- | --- |
| **Maavara** | **Maardla nimetus** | **Maardla liik** | **Pindala** | **Kasutusalad** |
| Kruus | Laiavangu | kohaliku tähtsusega | 37.66 | ehituskruus |
| Liiv | Jõgehara | kohaliku tähtsusega | 33.28 | ehitusliiv |
| Liiv | Jõksi | kohaliku tähtsusega | 48.64 | ehitusliiv |
| Liiv | Sõreste | kohaliku tähtsusega | 83.51 | ehituskruus, täiteliiv, ehitusliiv |
| Liiv | Harramäe | kohaliku tähtsusega | 5.50 | ehitusliiv |

*(Andmed: Keskkonnaregister 2015 oktoobri seisuga)*

### Veekogud

Kanepi valla jõed kuuluvad Võhandu ja Emajõe jõgikonda, nendest suurimateks on valda ülemjooksul läbiv Võhandu jõgi ja vallast alguse saav Ahja jõgi, samuti valda läbiv Orajõgi. Kanepi valla lääneosa järved kuuluvad E. Varepi rajoneeringu järgi Kõrg-Eesti eutroofsete järvede valdkonda, kus kultuurmaastikus paiknevad järved on sageli eutrofeerunud (rohketoitelised). Valla idaosa järved kuuluvad Kagu-Eesti oligo- ja düstroofsete järvede hulka (vähetoitelised ja huumustoitelised järved). Oligotroofsust põhjustavad toitesooladevaene pinnakate, suur metsasus, järvede väike valgala ja läbivool ning huumustoitelisust sood ja rabad.

*Tabel 8. Kanepi valla seisuveekogud*

|  |  |  |
| --- | --- | --- |
| **Seisuveekogu** | **Pindala (ha)** | **Märkused** |
| Jõksi järv | 64,6 | Avalikult kasutatav veekogu |
| Piigandi järv | 44,2 | Avalikult kasutatav veekogu |
| Suurjärv (Kooraste Suurjärv) | 42,1 | Avalikult kasutatav veekogu |
| Uiakatsi järv | 19,3 | Avalikult kasutatav veekogu |
| Otitiik (Kärmase tiik, Oti tiik) | 19,1 |  |
| Erastvere järv | 15,9 | Avalikult kasutatav veekogu |
| Mustjärv (Piigandi Mustjärv) | 15 | Avalikult kasutatav veekogu |
| Mudsina järv | 13,5 | Avalikult kasutatav veekogu |
| Kõvvõrjärv (Kooraste Kõvvõrjärv) | 12,2 | Avalikult kasutatav veekogu |
| Pikkjärv (Kooraste pikkjärv) | 9,9 | Avalikult kasutatav veekogu |
| Vähkjärv (Piigandi Vähkjärv) | 9 | Avalikult kasutatav veekogu |
| Palojärv (Kanepi Palojärv) | 8,2 | Avalikult kasutatav veekogu |
| Aalupi järv | 7,2 |  |
| Hurmi järv | 6,1 | Avalikult kasutatav veekogu |
| Hüüdre järv | 5,3 | Avalikult kasutatav veekogu |
| Kalmatjärv | 5,1 | Avalikult kasutatav veekogu |
| Liinu järv | 4,8 | Avalikult kasutatav veekogu |
| Taki tiigid | 3,6 |  |
| Linajärv (Kooraste Linajärv) | 3,3 |  |
| Vaaba järv | 3,2 | Avalikult kasutatav veekogu |
| Kovata järv | 2,9 |  |
| Ahijärv (Piigandi Ahijärv) | 2,3 |  |
| Kogrõjärv (Piigandi Kogrõjärv) | 2,2 |  |
| Kurvitsa järv (Kurvitsa veskijärv) | 1,8 |  |
| Hatsikõ järv | 1,5 | Avalikult kasutatav veekogu |
| Laanõperä lump | 1,2 |  |
| Sulõndu järv (Piigandi tiik) | 1,1 |  |
| Perätsjärv | 1 | Avalikult kasutatav veekogu |
| Rängä lombid | 1 |  |
| Linnõjärv | 0,8 |  |
| Rängä järv | 0,8 |  |
| Magari järv (Magasi paisjärv) | 0,7 |  |
| Saia järv (Põlgaste paisjärv) | 0,7 |  |
| Kooraste paisjärv | 0,5 |  |
| Ploomi lump | 0,5 |  |
| Üüvjärv | 0,3 |  |
| Kaarasuu järv/Valli lomp (Kaarasoo järv) | 0,2 |  |

*(Andmed: Keskkonnaregister)*

*Tabel 9. Kanepi vallas asuvad vooluveekogud*

|  |  |  |  |  |
| --- | --- | --- | --- | --- |
| **Vooluveekogud** | **Pikkus (km)** | **Valgala (km2)** | **Veekogu, kuhu suubub** | **Märkused** |
| Võhandu jõgi | 179,4 | 1401,7 | Peipsi järv | Avalikult kasutatav veekogu |
| Ahja jõgi | 107,3 | 1074,3 | Emajõgi | Avalikult kasutatav veekogu |
| Orajõgi | 45,2 | 181,1 | Ahja jõgi | Avalikult kasutatav veekogu |
| Pühäjõgi (Sillaotsa jõgi) | 19,7 | 90,5 | Võhandu jõgi | Avalikult kasutatav veekogu |
| Piigaste oja | 18,8 | 35,3 | Leevi jõgi | Avalikult kasutatav veekogu |
| Hilba jõgi | 18,4 | 41,4 | Ahja jõgi | Avalikult kasutatav veekogu |
| Seega oja (Kangrusoo oja) | 13,4 | 21,9 | Pühäjõgi |  |
| Parisuu oja (Parisoo peakraav, Parisuu kraav) | 10,5 | 28 | Võhandu jõgi | Avalikult kasutatav veekogu |
| Sirvaste oja (Mügra oja) | 10,4 | 17,4 | Võhandu jõgi |  |
| Kokõ oja (Kokle jõgi) | 10,4 | 23,3 | Võhandu jõgi |  |
| Loku oja (Lokuoja) | 8,6 | 21 | Suurjärv (Kooraste Suurjärv) |  |
| Valgi oja (Valgupera oja) | 6,3 | 11,9 | Ahja jõgi |  |
| Laanõniidü peakraav (Laaneniidu peakraav) | 4,9 | 16,3 | Orajõgi |  |
| Verioja (Karste oja) | 4,8 | - | Loku oja |  |
| Tsirgu oja | 4 | - | Võhandu jõgi |  |
| Lagjaoja | 3,6 | 7,4 | Rüütle järv |  |
| Alopi oja (Aalupi oja) | 3,3 | 5,1 | Suurjärv (Kooraste Suurjärv) |  |
| Hurmi oja | 2,8 | 7,6 | Ahja jõgi |  |
| Mustjärve oja | 2,7 | 5,1 | Hilba jõgi |  |

*(Andmed: Keskkonnaregister)*

Kanepi valda läbivatest vooluveekogudest on nii valgalalt kui pikkuselt suurimad Võhandu jõgi, Ahja jõgi, Orajõgi, Sillaotsa jõgi ja Hilba jõgi. Kõik nimetatud on avalikult kasutatavad veekogud. Kokku on Kanepi vallas 6 jõge, 12 allikat, 16 oja (millest 5 kraavid) ja 2 peakraavi.

Järvedest on suurimad Jõksi järv (64,6 ha), Piigandi järv (44,2), (Kooraste) Suurjärv (42,1), Uiakatsi järv (19,3) ja Utitiik (19,1). Kõik peale viimase on avalikult kasutatavad veekogud. Kokku on Kanepi vallas 25 järve, 6 paisjärve ja 6 tehisjärve.

### Taimkate[[21]](#footnote-21)

Vallas levivate näivleetunud ja leetunud muldade põhiliseks metsatüübiks on jänesekapsa kasvukohatüüpi laanemetsad, kohati gleistunud muldadel ka jänesekapsa-mustika kasvukohatüüpi metsad. Sanduritel kujunenud muldadel leidub ka palumännikuid. Looduslikke rohumaid leidub vähe. Vastavalt soo arengutasemele leidub vallas ka madalsoo-, siirdesoo- ja rabametsi.

**Laanemetsade** põhiliseks puuliigiks on kuusk, mis võib asenduda ka männi, kase ja haavaga või moodustada segapuistu. Olenevalt tekkeloolt on laanemetsad kas liigivaesed või liigirikkad. Kanepi valla laanemetsad on valdavalt liigivaesed kunagiste taigametsade jäänukid, mida iseloomustab mustikas, pohl, kattekold, leseleht jne, või on tekkinud endistele põldudele, kus valdavaks on jänesekapsas. Nendel raiesmikkudel hakkab levima vaarikas või metskastik. Liigirikkaid laanemetsi, mis on tamme-segametsade järeltulijad ning kus leidub salumetsadele iseloomulikke liike (ussilakk, võsaülane, jänesesalat), leidub vähe.

**Palumännikute** iseloomulikuks puuks on mänd, leidub ka kuuski ja kaske, põõsarinne puudub ja alustaimestik on liigivaene. Iseloomulikuks on pohl, mustikas, kanarbik, rohurindes jänesekapsas ja palu-härghein. Samblarinne on tihe. Palumetsad on kuivuse ja valgusrikkuse tõttu head puhkemetsad.

### Roheline võrgustik

Rohelise võrgustiku moodustavad tugialad (laiaulatuslikud kompaktsed vähe häiritud metsa- ja sooalad) ning koridorid (tugialasid ühendavad ja nende toimimist toetavad vahelduva laiusega alad). Tugialad ja koridorid jaotuvad kas riiklikeks, piirkondlikeks või kohaliku tähtsusega tugialadeks ja koridorideks. Roheline võrgustik on toodud eelpool ptk 2.3.2. joonisel 6.

Kanepi valla roheline võrgustik on määratud maakonna teemaplaneeringuga „Asustust ja maakasutust suunavad keskkonnatingimused“. Koostatava maakonnaplaneeringuga kaasajastatakse rohelise võrgustiku kasutamistingimusi. Rohelise võrgustiku piiridena käsitletakse maakonnaplaneeringus eelnevate üldplaneeringutega täpsustatud rohelise võrgustiku piire.

### Kaitstavad loodusobjektid

Kanepi vallas asub Keskkonnaregistri andmetel 127 kaitstavat loodusobjekti, sh[[22]](#footnote-22):

* 8 hoiuala (Ahja jõe, Jõksi järve, Kooraste Kõvvõrjärve, Kooraste Pikkjärve, Piigandi järvede, Uiakatsi järve, Võhandu jõe kaks hoiuala)
* 5 kaitseala
* 8 üksikobjekti
* 5 kaitsealuse liigi püsielupaika
* 101 kaitsealuse liigi leiukohta

*Tabel 9. Kanepi valla territooriumil asuvad kaitsealad ja üksikobjektid*


|  |  |  |  |
| --- | --- | --- | --- |
| **Objekti nimetus** | **Asukoht** | **Pindala (ha)** | **Märkus** |
| Erastvere mõisa park | Erastvere küla | 15,4 | kaitsealune park |
| Liiva-Varbuse maanteelõik, Liiva-Varbuse maastikukaitseala | Voorepalu küla, Vooreküla küla, Varbuse küla, Karilatsi küla, Ihamaru küla | 163,3 | Puistu |
| Maruoru looduskaitseala | Karste küla, Hino küla | 32,2 | looduskaitseala |
| Maruoru sihtkaitsevöönd | Karste küla, Hino küla | 33,3 |  |
| Tilleoru maastikukaitseala | Puskaru küla, Kiuma küla, Ihamaru küla, Varbuse küla | 145,1 | maastikukaitseala |
| Erastvere tamm | Erastvere küla |  | Erastvere pargis |
| Kuku tamm | Karste küla |  |  |
| Kuldijüri mänd | Peetrimõisa küla |  |  |
| Tilleoru Ristimänd | Varbuse küla |  | Tilleoru kaitsealal matkaraja ääres |
| Rändrahn Kalevipoja lootsik | Kaagvere küla |  |  |
| Silgu tamm | Jõksi küla |  | Jõksi järve lähedal |
| Tilleoru tamm; Tilleoru talu kolm tamme | Varbuse küla |  | Ahja jõe läänepoolsel kaldanõlval |
| Varbuse hall pähklipuu | Varbuse küla |  | Varbuse vanas pargis; halb ligipääsetavus |

*(Andmed: Keskkonnaregister)*

## Riigikaitse

Kanepi valla territooriumile ulatub ühe maakonna piiridest väljapoole jääva objekti piiranguvöönd:

* Tõikamäe linnak (radaripost) Otepää vallas Valgamaal, mille kuni 2 km laiune piiranguvöönd ulatub Kanepi valla lääneossa.



*Joonis 9. Otepää radariposti (Tõikamäe linnaku) piiranguvööndi ulatus (Põlva maakonnaplaneeringu eskiis, 2015)*

1. Üldplaneeringu koostamise ajal toimub ka uue maakonnaplaneeringu koostamine, mis muudab/täpsustab teemaplaneeringuga määratletud rohelise võrgustiku kasutustingimusi ning piire. [↑](#footnote-ref-1)
2. Vt teenuste nimekirja koostatavast maakonnaplaneeringust [↑](#footnote-ref-2)
3. „Kohalike omavalitsusüksuste rahvastikuprognoosid vastavalt nende tüüpidele ja praegusele rahvastiku olukorrale“, Tammur 2015, Statistikaamet [↑](#footnote-ref-3)
4. Kanepi valla koduleht, http://www.kanepi.ee [↑](#footnote-ref-4)
5. Kanepi vallas tegutsevad ettevõtted, http://www.kanepi.ee/?lang=ettevotjale, seisuga 28.07.2015 [↑](#footnote-ref-5)
6. RMK koduleht [www.rmk.ee](http://www.rmk.ee). [↑](#footnote-ref-6)
7. Kanepi valla üldplaneering (kehtestatud 2009) [↑](#footnote-ref-7)
8. Põlgaste lasteaia kodulehekülg, http://www.polgaste.ee/, seisuga 28.07.2015 [↑](#footnote-ref-8)
9. „Uuring era- ja avalike teenuste ruumilise paiknemise ja kättesaadavuse tagamisest ja teenuste käsitlemisest maakonnaplaneeringutes”, Tartu Ülikooli RAKE, 2015 [↑](#footnote-ref-9)
10. 20. sajandi arhitektuuri register, <https://register.muinas.ee/public.php?menuID=architecture>, seisuga 28.07.2015 [↑](#footnote-ref-10)
11. Põlvamaa pärandkultuurist, Põlva 2011 [↑](#footnote-ref-11)
12. „Põlvamaa pärandkultuurist“, 2011, http://pk.rmk.ee/parandkultuur/mkraamatud/Polvamaa.pdf [↑](#footnote-ref-12)
13. Allikas: http://geoportaal.maaamet.ee/est/Andmed-ja-kaardid/Maakatastri-andmed/Katastriuksuste-statistika-p506.html [↑](#footnote-ref-13)
14. http://www.tpilet.ee [↑](#footnote-ref-14)
15. http://tarktee.mnt.ee [↑](#footnote-ref-15)
16. Kanepi valla ühisveevärgi ja –kanalisatsiooni arengukava aastateks 2014-2026 [↑](#footnote-ref-16)
17. Kanepi valla jäätmemajandus, http://www.kanepi.ee/index.php?id=10651, seisuga 23.07.2015 [↑](#footnote-ref-17)
18. Piirkonnapolitseinike kontaktandmed ja vastuvõtuajad, https://www.politsei.ee/et/kontakt/piirkonnapolitseinike-kontaktid.dot, seisuga 29.07.2015 [↑](#footnote-ref-18)
19. Päästekomandode ajatsoonid, http://www.rescue.ee/et/kodanikule/komandodekaart/, seisuga 28.07.2015 [↑](#footnote-ref-19)
20. Allikate põhjal: Arold, I. 2005.“ Eesti maastikud“, Raukas, A. 1995. „Eesti loodus“, ja

    Eesti NSV Teaduste Akadeemia Kodu-Uurimise Komisjon. 1978. „Põlva rajoonis: kodu-uurijate seminarkokkutulek 17.-20.augustini 1978“ [↑](#footnote-ref-20)
21. Allikate põhjal: Arold, I. 2005.“ Eesti maastikud“, Raukas, A. 1995. „Eesti loodus“, ja

    Eesti NSV Teaduste Akadeemia Kodu-Uurimise Komisjon. 1978. „Põlva rajoonis: kodu-uurijate seminarkokkutulek 17.-20.augustini 1978“ [↑](#footnote-ref-21)
22. Allikas: Keskkonnaregister, 21.aug 2015 seisuga [↑](#footnote-ref-22)